問吳宮辭
作者：陸龜蒙
朝代：唐

paragraphs: 彼吳之宮兮江之郍涯，複道盤兮當高且斜。
波搖疏兮霧濛箔，菡萏國兮鴛鴦家。
鸞之簫兮蛟之瑟，駢筠參差兮界絲密。
讌曲房兮上初日，月落星稀兮歌酣未畢。
越山叢叢兮越溪疾，美人雄劒兮相先後出。
火姑蘇兮沼長洲，此宮之麗人兮留乎不留。
霜氛重兮孤榜曉，遠樹扶蘇兮愁煙悄眇。
欲摭愁煙兮問故基，又恐愁煙兮推白鳥。